Veiligheid: 'Boere moet vuur met vuur beveg' – AfriForum | Netwerk24
Deur Christiaan du Plessis 19 Februarie 2020 14:56
Boere moet hulself bewapen om hulself en hul gesinne teen misdadigers te beskerm omdat die polisie nie die vermoë het om hulle te help nie, sê Ian Cameron, hoof van gemeenskapsveiligheid by AfriForum.
Netwerk24 Foto: Nico Gous
Cameron het Woensdag op 'n mediakonferensie van AfriForum en die familieboerdery-organisasie Saai in Centurion gepraat waar dié organisasies hul statistieke oor plaasmoorde en -aanvalle vir 2019 bekend gemaak het.
Hiervolgens het plaasaanvalle van 443 gevalle in 2018 tot 552 in 2019 toegeneem, en plaasmoorde van 54 tot 57.
Cameron sê boere moet hulself kan verdedig en kan nie op die regering en die polisie staatmaak om hulle hiermee te help nie. Hy sê boere moet hulself onder meer met vuurwapens bewapen om hulle en hul gesin se veiligheid te verseker.
"Ons moet vuur met vuur beveg. Soms moet 'n mens 'n lewe neem om 'n ander lewe te red. As 'n boer se vrou en kinders se veiligheid in gedrang is, moet hy kan optree," sê Cameron.
Hy het bygevoeg boere moet opleiding ontvang en verantwoordelik wees wanneer vuurwapens gehanteer word.
Cameron het verwys na Bheki Cele, minister van polisie, wat 'n amnestie-tydperk vir die inhandiging van vuurwapens aangekondig het. Die amnestie-tydperk duur volgens 'n kennisgewing in die Staatskoerant nog tot 31 Mei vanjaar.
Cameron sê die amnestie kan veroorsaak dat wetsgehoorsame burgers wat hul vuurwapens inhandig, weerloos is teen misdadigers wat nié hul vuurwapens oorgee nie.